Hensikt

Sikre god kvalitet i møtet mellom foresatte, barn og barnehagen, og trygg og god tilvenningsperiode uansett når på året barnet begynner. Barn og foresatte skal føle seg møtt, sett og hørt når de kommer i barnehagen.

Målgruppe og avgrensning

Foresatte til nye barn, barnet selv og ansatte i barnehagen

Ansvar

Styrer har ansvar for å informere pedagogisk leder om at det kommer et nytt barn på avdelingen. Pedagogisk leder har ansvar for å invitere barn og foresatte på besøk i barnehagen før oppstart, og informere om barnehagens tilvenningsrutine.

Styrer inviterer nye foresatte til felles informasjonsmøte om barnehagen og barnehagens rammer etc. i forbindelse med foreldremøtet om høsten.

Tilvenning i Vognstølen barnehage

Vi ønsker at foresatte setter av minimum tre dager, gjerne flere, til tilvenning i barnehagen. Det er stor overgang for barn å begynne i barnehage, eller eventuelt bytte barnehage. Av hensyn til de andre barna på avdelingen, er det ønskelig med kun en foresatt tilstede i tilvenningsperioden.

Barn og foresatte blir ønsket velkommen av en i personalet, som blir barnets tilknytningsperson og følger barnet den første tiden. Det er foresatte som kjenner barnet best, så det er viktig med tett dialog mellom foresatte og tilknytningsperson for at oppstart i barnehagen skal bli så trygg og god som mulig.

Tilknytningspersonen informerer generelt om tilvenning i barnehagen, og avtaler med foresatte hva som blir det beste for barnet ut fra hvilken tid de har til rådighet og hva barnet trenger. Noen barn trenger lang tid på å bli trygg, mens andre bare trenger noen få dager. Det kan synes å være en fordel å gi barna litt korte dager den første tiden, hvis man har mulighet til det.

Første dag

Barn og foresatt kommer i barnehagen til den tid som er avtalt og blir tatt imot av tilknytningspersonen. Foresatt er sammen med barnet hele tiden første dagen. Det er viktig at tilknytningspersonen er sensitiv og prøver å tolke barnet og barnet sine ønsker/behov, og legger til rette for at barnet får mulighet til å utforske omgivelsene i eget tempo. Lengden på oppholdet avhenger av barnets behov og i samråd med foresatte, men vanligvis er det et par timer. Plan for neste dag avtales.

Andre dag

Barn og foresatt kommer til avtalt tid, og denne dagen kan foresatt gjerne gå fra barnet en liten stund. Det er viktig at barnet er oppmerksomt på at foresatte går, selv om barnet blir lei seg og gråter. Da er tilknytningspersonen god å ha for å gi nærhet og trøst, og etter hvert introdusere barnet for andre barn og ansatte i avdelingen. Da følger barnet avdelingens rutiner den tiden det er i barnehagen, ca. to-tre timer. Foresatt må være tilgjengelig og kunne komme tilbake til barnet på kort varsel hvis det er nødvendig. Plan for neste dag avtales.

Tredje dag

Nå kan barnet gjerne være litt lenger uten foresatt til stede. Barnet bør i størst mulig grad følge avdelingens rutiner, som måltid og lek inne og ute. Dersom barnet skal sove kan man gjerne prøv det. Plan for neste dag avtales.

Mal for velkomstbrev: (kommer senere)

Mal for begynnersamtale <https://handbok.helse-bergen.no/docs/pub/DOK52608.docx>

|  |  |
| --- | --- |
|   |   |

|  |
| --- |
|   |